Nina Berrig (KF), 2003-05-15:
Alle i Danmark bør være interesserede i at få optimal information om farlige stoffer.
Vi anvender i dag en lang række kemiske stoffer i større mængder og til langt flere forskellige anvendelser end tidligere.
Regeringens mål er, at i 2020 indeholder ingen produkter sundhedsskadelige eller miljøskadelige stoffer, en flot målsætning, men indtil da: Gør vi så nok for de farlige stoffer?
Hertil mener jeg, at jeg må sige, at vi gør alt, hvad der er realistisk at gøre på nuværende tidspunkt.
I beslutningsforslag nr. B 155 opfordres regeringen til at arbejde for EU-regelsæt, som stiller krav om, at der til alle stoffer, både gamle og nye, skal foreligge oplysninger om farlighed inden for 5 år, at man godkender computerberegningerne som en gyldig metode til at vurdere stoffers farlighed, samt at der fremsættes krav til svane- og blomstermærkede produkter og mærkning af farligheden.
Det kan umiddelbart lyde besnærende, og man kunne sige ja til de forslag, hvis der vel at mærke var realiteter bag, men Det Konservative Folkeparti kan ikke anbefale forslag, som vi på forhånd ved er uigennemførlige på nuværende tidspunkt.
Vi er meget positive over for, hvis det ikke bliver muligt inden for de 5 år, at se på et forbud mod nogle af de farlige stoffer, men med hensyn til computerberegninger mener vi, at det er direkte uansvarligt eller misvisende, hvis man kun nøjes med det som det eneste kriterium for at forbyde et stof.
Med hensyn til en særlig mærkning med farlighedspåtegnelser så ved vi jo, at kemiske produkter er omfattet af nogle særlige EU-mærkningsregler, og det vil sige, at vi ikke bare sådan kan gå ud i EU-regi og lave nogle ekstra farlighedsmærkninger, som forholdene er for øjeblikket.
Så alt i alt er det, man foreslår, ikke gennemførligt. I beslutningsforslag nr. B 156 opfordres man til øget forskning i og arbejde for, at stoffer med beviste hormonforstyrrende stoffer forbydes uden forsinkelse samt et EU-forbud mod alle hormonforstyrrende stoffer.
Igen er det her et forslag, som det, hvis man ikke ved bedre, er besnærende og oplagt at sige ja til, men også her er virkeligheden en anden.
Det Konservative Folkeparti er meget positiv over for at overveje et nationalt forbud, hvis det lå inden for mulighedernes grænse.
Og hvis der som lovet ikke kommer den dokumentation, som man har lovet i 2004, er vi også åbne for at se på eventuelle særlige forbud og sætte ind dér. Det generelle forbud mod de problematiske bromerede flammehæmmere kan man jo ikke lade være med at være positiv over for, men som de gældende EU-regler er, er det jo ikke muligt at gennemføre for nærværende.
Det skal dog bemærkes, at der allerede nu er forbud mod to stoffer, og andre mistænkte stoffer er under vurdering.
Til beslutningsforslag nr. B 157 om den skærpede indsats for at sikre, at børn ikke påvirkes af farlige stoffer: Der er ingen af os, der kan være uenige i, at det i særdeleshed er vores børn, der skal beskyttes mod påvirkning fra farlige stoffer.
Det er naturligvis vigtigt, at vi alle sammen som mennesker i størst muligt omfang beskyttes mod de risici, som hverdagens anvendelse af nutidens forskellige kemikalier indebærer.
Der skal derfor heller ikke være nogen tvivl om, at vi alle, også i den konservative folketingsgruppe, ønsker, at alt legetøj på det danske marked skal være fuldstændig sikkert for vores børn at lege med.
Men igen her må vi jo også erkende den verden, vi lever i, og der må vi sige, at det er positivt, at Europa-Kommissionen arbejder for at få fremlagt et forslag til kemikalieregulering i EU.
Det skal igen ses i lyset af, at man skal være bevidst om, hvad det er, man forbyder, og ikke bare sige ja til nogle andre blødgørende stoffer, for hvis man ikke har den fornødne dokumentation, kan det jo være, at man faktisk roder sig ind i noget, der er værre eller lige så slemt, som det man frygter på nuværende tidspunkt.
Vi vil følge nøje med i det arbejde, der foregår med sikringen af de problematiske ftalater, og vi synes, at det er godt, at man er i gang, og at vi også her må prøve at holde EU til ilden og gøre så meget, vi kan, for at få de resultater, som de lover i 2004.
Igen er vi her også åbne over for på det tidspunkt, hvis det ikke kan lade sig gøre, at overveje et nationalt forbud. Jeg synes, det er meget fint, og det skal der også være ros til ministeren for, at man har givet tilsagn om, at man i EU-regi arbejder for at nyt legetøjsregulativ med fokus på reguleringen af de farlige stoffer.
Det er godt, og forhåbentlig kan vi her være i førertrøjen og være dem, der ligesom sætter dagsordenen og påviser, at det er vigtigt, at vi i særdeleshed beskytter vores små børn og vores større børn.
Det er vigtigt.
Alt i alt: Med de givne begrundelser mener vi ikke, at vi kan støtte de fremsatte forslag.